דו"ח זה של מבקר המדינה, השני על תש"ת, חברה למפעלי תיירות ושירותי תעופה בע"מ מסכם את הביקורת שנערכה בחברה עד דצמבר 1988. נושאים מסויימים עודכנו עד יוני 1989.

ממצאי הביקורת הובאו לידיעתה של הנהלת החברה; בדו"ח זה מובאים הממצאים העיקריים.

דין וחשבון ראשון על הביקורת בחברה ניתן בשנת 1983.

החברה עומדת לביקורת מבקר המדינה לפי סעיף 9 (7) לחוק מבקר המדינה, התשי"ח-1958 (נוסח משולב), כגוף שאיגוד ממשלתי - אל-על, נתיבי אויר לישראל בע"מ - משתתף בהנהלתו ומבקר המדינה החליט להפעיל עליו את הביקורת.

עיקר פעולותיה של תש"ת מתבצעות באמצעות מערכת חברות-בת וחברות מסונפות שהקימה בישראל ומחוץ לישראל. דין וחשבון זה מתייחס, איפוא, גם לפעולות של אחדות מחברות-הבת והחברות המסונפות. ממצאי הביקורת המתייחסים לפעולות של תש"ת באמצעות חברות-בת בחוץ לארץ מתבססים על מסמכי תש"ת.

תש"ת היא חברת-בת ממשלתית, כמשמעותה בחוק החברות הממשלתיות, התשל"ה-1975; שר התחבורה אחראי לענייניה לפי חוק זה ובידו, יחד עם שר האוצר, הסמכויות המפורטות בחוק בענייני החברה.